****

**G U V E R N U L R O M Â N I E I**

**ORDONANȚADE URGENȚĂ**

**pentru compensarea pierderilor suferite ca urmare a pandemiei COVID-19 de către Societatea Națională de Transport Feroviar de Călători „CFR Călători” – S.A.,**

*Având în vedere faptul că:*

* *Pandemia provocată de noul tip de coronavirus SARS-COV-2 reprezintă o urgență sanitară majoră pentru cetățeni și societăți, în toate Statele Membre ale Uniunii Europene înregistrându-se numeroase cazuri de infecție. Această pandemie reprezintă un șoc major pentru economie, atât pe plan mondial, cât și la nivelul Uniunii, iar un răspuns economic coordonat al statelor membre și al instituțiilor UE este esențial pentru a atenua repercusiunile negative asupra economiei UE.*
* *În circumstanțele excepționale create de epidemia de COVID-19, toate întreprinderile, indiferent de tipul acestora, se pot confrunta cu o lipsă acută de lichidități. Atât întreprinderile solvabile, cât și întreprinderile mai puțin solvabile se pot confrunta cu un deficit brusc de lichidități sau chiar cu indisponibilitatea lichidităților. Prin urmare, situația economică a multor întreprinderi viabile și a angajaților acestora poate fi afectată în mod grav pe termen scurt și mediu și pot exista, de asemenea, efecte pe o durată mai lungă, dat fiind că este pusă în pericol supraviețuirea acestor întreprinderi.*
* *In acest context, atât la nivelul Uniunii Europene cât și la nivelul fiecărui Stat Membru, s-a impus instituirea unor măsuri drastice, necesare pentru a limita răspândirea coronavirusului, cum ar fi închiderea școlilor a grădinițelor și a creșelor, implementarea unor acorduri privind munca la distanță, reguli de distanțare socială și restricționarea adunărilor. Acest lucru a afectat grav serviciile de transport public feroviar, regional și local, iar numărul de pasageri în transportul public local pe calea ferată a scăzut cu aproximativ 45% față de numărul pasagerilor transportați în aceeași perioadă din 2019, ducând astfel la o scădere semnificativă a veniturilor Societății Naționale de Transport Feroviar de Călători „CFR Călători” – S.A.*

*Ținând seama de faptul că situația a fost agravată de costurile suplimentare pe care Societatea Națională de Transport Feroviar de Călători „CFR Călători” – S.A. a trebuit să le suporte în legătură cu măsurile menite să limiteze răspândirea pandemiei, precum măsuri sanitare și masuri de igienă îmbunătățite. De asemenea, pentru o corectă analiză a situației particulare a Societății Naționale de transport feroviar de Călători “CFR Calatori” – S.A., trebuie să se ia în considerare faptul că în conformitate cu legislația în vigoare, Societatea Națională de transport feroviar de Călători “CFR Calatori” – S.A. furnizează un serviciu de interes economic general și are obligația de a menține o frecvență suficientă a serviciilor de transport regional și local de călători pentru a asigura mobilitatea persoanelor, indiferent de viabilitatea economică semnificativ scăzuta a acestor rute pe perioada pandemiei.*

*Deoarece impactul social al ieșirii societății de transport feroviar din piață este semnificativ având în vedere că Societatea Națională de Transport Feroviar de Călători „CFR Călători” – S.A. are un număr de peste 12.000 de angajați proprii, influențând indirect activitatea a peste 35.000 de angajați din sectorul feroviar, generând totodată activitate pentru un număr semnificativ de furnizori și subcontractori,*

*Întrucât măsura de ajutor de stat, autorizată de Comisia Europeană, de acordare a unui ajutor de stat individual Societății Naționale de Transport Feroviar de Călători „CFR Călători” – S.A., pentru acoperirea pierderilor generate de pandemia COVID-19, pentru perioada 16.03.2020–31.12.2020, va asigura funcționarea Societății Naționale de Transport Feroviar de Calatori “CFR Calatori” – S.A. pe perioada imediat următoare, prin compensarea efectelor negative generate de epidemie,*

*Ținând cont de faptul că neadoptarea acestor măsuri imediate, ar avea consecințe negative imediate asupra activității companiei, fapt ce:*

1. *poate avea implicații negative asupra asigurării continuității în condiții de siguranță a serviciilor de transport feroviar,*
2. *va influența negativ conectivitatea cetățenilor,*
3. *poate conduce la un impact social negativ asupra angajaților proprii, prin posibilitatea pierderii locurilor de muncă, dar și asupra celor ce desfășoară activități în cadrul operatorilor economici cu care compania colaborează,*
4. *poate afecta în mod negativ si iremediabil întreg sectorul feroviar conducând la încetarea activității companiei Societății Naționale de Transport Feroviar de Călători „CFR Călători” – S.A.,*

*în considerarea faptului că elementele de mai sus se constituie într-o situație de urgență şi extraordinară a cărei reglementare nu poate fi amânată,*

*luând în considerare decizia de autorizare a măsurii emisă de Comisia Europeană nr.* *C(2022) 759 final*

*în temeiul art. 115 alin. (4) din Constituția României, republicată,*

*Guvernul României adoptă prezenta ordonanță de urgență.*

**Art. 1.** – Se aprobă acordarea unui ajutor de stat Societății Naționale de Transport Feroviar de Calatori „CFR Călători” – S.A*.*., denumită în continuare „CFR Călători”, în conformitate cu prevederile art. 107 alin. (2) lit. b) din Tratatul de Funcționare al Uniunii Europene, pentru compensarea pierderilor suferite, în perioada 01.04.2020 – 31.08.2020, ca urmare a pandemiei COVID-19.

**Art. 2.** –Ajutorul de stat sub formă de majorare de capital prevăzut la art.1 se acordă în scopul acoperirii cheltuielilor de exploatare necesare pentru asigurarea funcționării „CFR Călători”, în condițiile stabilite în Decizia de autorizare a Comisiei Europene nr. C(2022) 759 final.

**Art. 3–(1)** Valoarea totală a măsurii de ajutor de stat este de **210.346 mii lei** (reprezentând echivalentul a 43,63 milioane euro[[1]](#footnote-1))

**(2)** Măsura de ajutor se acordă, în condițiile Deciziei Comisiei Europene prevăzute la art. 2.

**(3)** Furnizorul ajutorului de stat este Ministerul Transporturilor și Infrastructurii.

**Art. 4.** – (1) Pentru a beneficia de măsura de ajutor de stat, CFR Călători trebuie să îndeplinească cumulativ următoarele condiţii:

a) la 31 decembrie 2019 nu se află în stare de insolvenţă, definită conform conform prevederilor Legii nr. 85/2014 privind procedura insolvenţei, cu modificările şi completările ulterioare;

b) nu se află în stare de faliment sau de lichidare;

c) şi-a îndeplinit obligaţiile de plată a impozitelor, taxelor şi contribuţiilor de asigurări sociale către bugetele componente ale bugetului general consolidat, şi bugetul local în conformitate cu prevederile legale în vigoare în România;

d) nu face obiectul unui ordin de recuperare neexecutat în urma unei decizii anterioare prin care un ajutor de stat a fost declarat ilegal şi incompatibil cu piaţa internă;

**(2)** Pentru a asigura evitarea denaturării concurenței, CFR Călători se obligă:

(a) să evite expansiuni comerciale agresive finanțate prin ajutor de stat sau asumarea de riscuri excesive,

(b) să nu achizitioneze competitori sau alti operatori din același domeniu de activitate,

(c) să nu subvenționeze încrucișat alte activități economice ale întreprinderilor integrate care se aflau în dificultate la data de 31.12.2019, prin ajutorul de stat primit,

(d) să nu majoreze remunerația fiecărui membru al conducerii CFR Călători peste nivelul celei de la data de 31.12.2019, cu excepția prevederilor legale aferente ramurii de activitate.

**(3)** În vederea îndeplinirii scopului pentru care se acordă măsura de ajutor de stat, Ministerul Transporturilor și Infrastructurii răspunde de îndeplinirirea obligațiilor prevăzute la alin. (1) și (2).

**Art. 5.** - **(1)** - În termen de maxim 1 an de la data Deciziei de autorizare a Comisiei Europene nr. C(2022) 759 final, „CFR Călători” va prezenta analize economico-financiare realizate de către un auditor financiar independent din care să reiasă valoarea reală a pagubei cauzate direct de pandemia COVID-19, în perioada 01.04.2020 – 31.08.2020.

**(2)** În cazul în care această valoare este diferită de suma acordată prin majorarea de capital, diferența se rambursează de către CFR Călători finanțatorului, în termen de 30 de zile de la rezultatul analizei economico-financiare.

**(3)** Suma care trebuie recuperată de finanțator, dacă va fi cazul, include și dobânda calculată de la data virării sumei în contul CFR Călători și până la data rambursării acesteia conform alin. (4), calculată la o rată stabilită potrivit prevederilor Regulamentului (UE) 2015/1.589 al Consiliului din 13 iulie 2015 de stabilire a normelor de aplicare a articolului 108 din Tratatul privind funcţionarea Uniunii Europene.

**Art. 6 -** **(1)** Ministerul Transporturilor și Infrastructurii va păstra înregistrări detaliate referitoare la ajutorul acordat. Aceste înregistrări conțin toate informațiile necesare pentru a stabili dacă sunt respectate criteriile din reglementările europene în domeniu și trebuie păstrate timp de 10 ani de la data acordării ajutorului.

**(2)** „CFR Călători” va păstra toate documentele aferente acestuia timp de 10 ani şi se obligă să le pună la dispoziția autorității de implementare a măsurii sau a Consiliului Concurenței ori de câte ori le sunt solicitate.

**(3)** Ministerul Transporturilor și Infrastructurii, în calitate de furnizor al măsurii, are obligația de a transmite Consiliului Concurenței toate datele şi informațiile necesare pentru monitorizarea ajutoarelor de stat la nivel național, în formatul şi în termenul prevăzute de Regulamentul privind procedurile de monitorizare a ajutoarelor de stat, pus în aplicare prin Ordinul președintelui Consiliului Concurenței nr. 175/2007, precum şi datele şi informațiile necesare pentru întocmirea inventarului ajutoarelor de stat şi a rapoartelor şi informărilor necesare îndeplinirii obligațiilor României în calitate de stat membru al Uniunii Europene.

**(4)** Ministerul Transporturilor și Infrastructurii, în calitate de furnizor al măsurii, are obligația încărcării în Registrul general al ajutoarelor de stat acordate în România (RegAS) a prezentei scheme, a acordurilor de finanțare, a plăților efectuate şi a eventualelor recuperări, în conformitate cu prevederile Ordinului președintelui Consiliului Concurenței nr. 437/2016 pentru punerea în aplicare a Regulamentului privind registrul ajutoarelor de stat.

**Art. 7.** - Prezenta Ordonanță de urgență intră în vigoare la data publicării în Monitorul Oficial.

**PRIM MINISTRU**

**Nicolae-Ionel CIUCĂ**

1. Curs de schimb mediu BNR pentru perioada ianuarie – august 2020: 4,8216 RON/EUR. [↑](#footnote-ref-1)